Torres es carrega un partit que el Barça tenia coll amunt El davanter matalasser dóna opcions al Barça amb la seva expulsió a la primera part Fins el minut 35 de la primera part, l’Atlètic de Madrid tenia el Barça plenament dominat. Tot i no tenir la possessió de la pilota, els matalassers controlaven totes les zones del camp, mantenien el Barça a ratlla i el deixaven fer, per robar i sortir al contraatac amb la velocitat d’un Griezmann sublim, que ha portat de corcoll la defensa blaugrana. A més, els barcelonistes patien perquè no veien el seu equip amb les idees clares, sobretot a partir de tres quarts de camp. En aquell minut 35, fatídic pels matalassers, Fernando Torres ha comès una absurditat poc digna d’uns quarts de final de la màxima competició de clubs del món. El madrileny, després de fer un sensacional gol amb una desmarcada brillant i una rematada seca, s’ha autoexpulsat amb tres faltes clares. La primera, al minut 25, després d’una dura entrada sobre Neymar. Groga sense discussió. Cinc minuts més tard, i després d’una altra falta sobre Mascherano, s’ha jugat la segona groga. Probablement aquesta no era mereixedora de ser castigada amb amonestació, però ja era un avís. Torres no podia tornar a equivocar-se. I ho ha fet. Al 35, només cinc minuts després de la falta sobre Mascherano, el ‘9’ de l’Atlètic de Madrid ha comès l’error més greu de l’eliminatòria (de moment). Sense cap necessitat, ha picat el peu de recolzament de Sergio Busquets en una jugada al mig del camp, quan el futbolista blaugrana era d’esquena i sense cap possibilitat de generar perill. La falta, probablement tampoc de targeta claríssima, sí que li ha significat la segona. Era la segona falta innecessària després de rebre la primera targeta, i s’ha disparat al peu. En aquell moment tot ha canviat. El Barça ha inflat el pit i s’ha llançat sobre l’Atlètic de Madrid, conscient que, amb un home més, podria fer molt mal si acumulava homes prop de l’àrea. Un travesser de Neymar, una xilena de Messi, una rematada del ’10’ blaugrana des de fora de l’àrea i, finalment, els gols de Luis Suárez. Amb l’equip de Simeone tancat, però amb un jugador menys, el Barça ho ha aprofitat i s’ha endut un partit que pintava negre, com la tinya, abans del xiulet inicial de la segona meitat. Tocarà patir, però, al Vicente Calderón. Al Barça li espera una caldera.


Patronat Municipal Esports de Valls - Subvencions Patronat d'Esports Inici Serveis Subvencions PME Subvencions Patronat d'Esports Subvencions Esportistes i Entitats Esportives El Patronat Municipal d'Esports de Valls compta amb un programa de subvencions ecòmiques adreçat al esportistes i entitats esportives vallenques, i un programa de subvencions per l'ús de les instal·lacions esportives municipals per a esportistes de Valls i l'Alt Camp. Bases subvenció (BOPT) Programa anual se subvencions econòmiques adreçat a títol individual als esportistes vallencs en formació o que competeixen a alt nivell, amb la intenció de potenciar la seva trajectòria esportiva i ajudar-los a aconseguir els seus objectius personals en cada una de les modalitats que participen. Convocatòria única el primer trimestre de l’any. Convocatòria esportistes 2017 (BOPT) Programa anual de subvencions adreçat a les entitats esportives de Valls i a les seves seccions, amb l’objectiu de promoure l’activitat esportiva de la ciutat i envigorir aquest sector associatiu. Convocatòria única el primer trimestre de l’any. Convocatòria entitats 2017 (BOPT) Subvencions ús instal·lacions esportives Programa de subvencions destinades als esportistes vallencs i de la comarca de l’Alt Camp a títol individual, amb la intenció de potenciar la seva trajectòria esportiva i ajudar-los a aconseguir el seus objectius personals en cada una de les modalitats esportives en que participen. Dues convocatòries, el primer i el tercer trimestre de l’any. Convocatòria instal·lacions 2017 (BOPT) Subvencions Econòmiques Centres Docents El Patronat Municipal d'Esports de Valls compta amb un programa de subvencions ecòmiques adreçat als centres educatius, les seves AMPA o Associacions Esportives que porten a terme l'activitat esportiva a l'escola en horari extraescolar. Subvencions econòmiques esport extraescolar Per tal de donar suport a l'activitat esportiva en horari extraescolar al municipi, el Patronat d'Esports compta amb una línia de subvencions, a la qual es poden acollir els centres docents, les seves AMPA o Associacions Esportives Escolars. Convocatòria 2017 (BOPT) a) Model d'instància c) Memòria de l'activitat subvencionada e) Declaració hisenda i SS (f) Declaració no incórrer... (i) Full de transferència bancària Declaració documents presentats anteriorment Premi participació Cursa Popular de Santa Úrsula El Patronta d'Esports organitza cada any la Cursa popular de Santa Úrsula amb l'objectiu de promocionar entre la ciutadania la pràctica de l'esport com a mitjà de fer salut. Amb l'objectiu d'incentivar la participació dels centres docents en aquesta activitat popular, el patronat d'Esports proposa premiar-los en en funció dels alumnes de cada centre participants i ha creat unes bases per a tal objectiu. Bases Ajuts Cursa Popular 2016 Subvencions Nominatives Entitats Esportives El Patronat Municipal d'Esports de Valls aprova amb cada pressupost les subvencions nominatives per les entitats esporitves vallenques, en reconeixement a la seva tasca formació i promoció de l'esport a la nostra ciutat. Subvencions econòmiques nominatives El Patronat d'Esports atorga subvencions nominatives a entitats esporitves de Valls per la seva tasca de formació i promoció de l'esport a la nostra ciutat. Aquesta subvenció s'aprova amb els pressuspostos anuals del Patronat d'Esports Declaració hisenda i SS Declaració no incórrer...


Quinzena del Networking 2017 QUINZENA DEL NETWORKING En els propers dies l’ETLleida inicia dos activitats d’emprenedoria que formen part de l’anomenada QUINZENA DEL NETWORKING: els Business Challenges i l’Speed Networking. Business Challenges (del 23 al 27 d'octubre de 2017) Es activitat de networking on empreses i entitats llencen el seu repte a l’alumnat d’un cicle formatiu del centre. Així, l’objectiu de l’activitat es conèixer i formar equips de treball amb la finalitat de crear un projecte emprenedor real, innovador i de qualitat . En aquesta 3a edició estrenem el nom de Business Challenges en substitució de Business Networking que va ser el de les dos primeres edicions. Les empreses participants son: Antoni Miquel, Fluidra, ICO (Institut Català d’Oncologia), Segrià Sec, Comunitat de regants Segrià Sud Speed Networking ( dilluns 30 d’octubre a les 16h, Sala d'Actes) Es tracta d'una activitat de networking on els alumnes participants se situen uns davant els altres, en petits grups per a presentar-se. L'alumnat amb una idea emprenedora tindrà 90 segons per fer la seva presentació i la resta d'alumnat oferirà les seves habilitats a les diferents idees que es presentin. L'objectiu es crear grups intercicles per desenvolupar un projecte emprenedor i participar posteriorment en els premis ET-emprèn.


Elena Font, Carme Domènech i Ramon Brull guanyen el concurs de Suquet Calero - 09/03/2015 » La Cala RTV Elena Font, Carme Domènech i Ramon Brull guanyen el concurs de Suquet Calero 09 . Mar, 2015 a les 12:58 Enguany la 33a edició del Suquet Calero va tenir lloc a la Plaça Joan Miró. Una trentena de cuiners amateurs van mostrar les seves habilitats en cuinar el suquet en dos torns, com es fa habitualment. El jurat va atorgar tres premis de 150 euros als guanyadors, Elena Font, Carme Domènech i Ramon Brull. A més, també s'obsequià els participants amb una botella d'oli de la Cooperativa Agrícola de l'Ametlla de Mar. L'Ajuntament de l'Ametlla de Mar posà el peix, els rafets, i les galeres. Els cuiners van afegir la resta d'ingredients i el saber fer per obtenir un bon suquet. Això sí, aquest concurs s'entén com una festa gastronòmica on el més important és participar-hi i passar-ho bé. La festa la va amenitzar la xaranga Suquet Calero. "Finalment, el temps aquesta vegada ens ha acompanyat i estem molt contents perquè va ser un dia en el qual es va poder gaudir, del temps, del concurs i de la participació que hi va haver", subratlla, Eva del Amo, regidora de Festes, de l'Ajuntament de l'Ametlla de Mar. Recordar que el concurs de suquet calero va tenir lloc aquest passat diumenge, 8 de març, després que s'hagués hagut d'anul·lar, per motius meteorològics, dins de les activitats programades per les festes majors de la Candelera. Així, el concurs de suquet calero va posar el punt i final a les II Jornades Gastronòmiques de la Galera. 0 respostes a "Elena Font, Carme Domènech i Ramon Brull guanye..." S'obren els f... El concurs de... carme domènech i ramon brull guanyen el concurs de suquet calero, elena font


Presentada la 26a edició a l'Antiga Fàbrica Estrella Damm - 28a CabrerèsBTT 2020 Presentada la 26a edició a l'Antiga Fàbrica Estrella Damm Dimecres 2 de maig va tenir lloc la Presentació Oficial de la 26a edició de la CabrerèsBTT a l’Antiga Fàbrica Estrella Damm, a Barcelona. Més de 100 persones, entre premsa, patrocinadors i bikers han omplert la sala de bàscules, a la segona planta de l’edifici. La presentació va comptar amb la participació en la taula del President de la Federació Catalana de Ciclisme, Joaquim Vilaplana; l’Assessor d’Esports de la Diputació de Barcelona, Jordi Torrents, la fundadora i CEO de Exceltic, Xènia Olivas,la impulsora de l’Associació IRAI, Carolina Moreno, i el President de l’Associació Social i Territorial Cabrerès i Alcalde de l’Esquirol, Àlex Montanyà. L’acte va servir a Àlex Montanyà, director esportiu de la CabrerèsBTT, president de l’Associació Social i Territorial Cabrerès, alcalde de l’Esquirol i conseller delegat de Turisme del Consell Comarcal d’Osona per parlar de la trajectòria de la prova al llarg d’aquestes 26 edicions. La presentació s’iniciava amb els parlaments dels assistents a la taula, que destacaven la importància de la CabrerèsBTT en el panorama esportiu i sobretot l’impacte ambiental, social i econòmic que aquesta té sobre el territori. Durant l’acte es va presentar el programa que compte amb activitats com la MiniCabrerèsBTT, el Fòrum CabrerèsBTT amb la participació de l’atleta d’èlit Anna Comet, i les Masterclass de spinning entre d’altres. El moment més esperat de l’acte era la presentació del recorregut, que canvia any rere any, i que els bikers desitjaven conèixer. Montanyà va fer èmfasis en la decisió de l’organització de no publicar el track de la cursa amb la finalitat de respectar el “modus vivendi” dels veïns del Cabrerès/Collsacabra. Així mateix va ressaltar la importància de ser respectuosos i curosos amb l’entorn, el Collsacabra: Espai Natural Protegit i també amb d’altres espais naturals com els Cingles de l’Avenc. La Diputació de Barcelona, qui ha analitzat l’impacte econòmic de la prova sobre el territori a través de les enquestes que anualment realitza als participants a la CabrerèsBTT, conclou que la CabrerèsBTT suposa un impacte econòmic de 654.000€ sobre el territori, en comerços locals, allotjaments, restauració, etc. Des de l’organització, es valora molt positivament aquest resultat, que posa de manifest que de cada 1Euro que l’entitat inverteix en la preparació de la prova, hi ha un retorn en el territori de 4Euros. Va ser la presentació un bon moment per posar sobre la taula aquest ’impacte que les múltiples proves esportives tenen sobre el terriotori, i noves formes de relacionar-nos amb l’entorn. La CabrerèsBTT va néixer en un moment en que arreu del país es promocionaven les pedalades en bicicleta de muntanya, un esport poc massificat en aquell moment. Ara, més de dues dècades després, el nombre de proves esportives que es desenvolupen en el medi natural ha crescut desequilibradament, i es fa ús del medi natural sense massa ordre, ni massa retorn per aquest. Segons explica Montanyà, la CabrerèsBTT ha aconseguit al llarg d’aquests anys, quasibé tot allò que s’ha plantejat. Destaca entre ells la fidelització de patrocinadors i col·laboradors, la xarxa exemplar de voluntaris, la promoció de la pràctica de l’esport a la muntanya, la col·laboració amb les institucions per millorar la gestió dels grans esdeveniments al medi natural, la sensibilització dels participants a favor de l’equilibri sostenible del fràgil territori ocupat, establir complicitats amb els habitants i entitats locals, la col·laboració fora de l’espai lúdic-esportiu en projectes solidaris d’àmbit social, humà i ambiental. Així doncs, el director de la prova afirmava que amb la 26a edició l’organització fa els primers passos cap a una nova CabrerèsBTT: “No tenim la fórmula per una nova CabrerèsBTT, però enguany farem els primers passos cap a una nova CabrerèsBTT i el futur, de nou, ens dirà si l’hem encertat o no.” Montanyà vol treballar en que la CabrerèsBTT no sigui un èxit de gestió amb 3000 participants, vol que l’èxit sigui retornar al territori tot allò tangible i intangible que ha regalat als seus participants durant els seus 25 anys d’existència. En aquesta línia, l’organització de la prova ha limitat a 2000 els participants per aquesta 26a edició. Montanyà va concloure l’acte no sense fer abans especial menció als més de 150 voluntaris i 40 entitats que col·laboren any rere any, i que fan que aquest esdeveniment sigui possible. El proper 26 i 27 de maig centenars de ciclistes sortiran de l’Esquirol per celebra amb orgull la 26a edició i que, any rere any, situa a l’Esquirol en el mapa de les marxes més emblemàtiques de BTT de la temporada al nostre pais. Fotos presentació 26a CabrerèsBTT


A través dels intercanvis europeus, les persones amb discapacitat coneixen nous països i maneres de treballar. Oferim també a joves de la nostra comarca la possibilitat de participar en aquestes experiències. L’entitat que acull l’intercanvi fa una petició a l’Agència Nacional Europea presentant un projecte que acostuma a anar lligat amb un eix temàtic (esports, cultura, teatre, etc). Es fa públic el projecte per tal que les entitats interessades puguin sol·licitar participar en aquest intercanvi a l’espera que l’Agència Nacional accepti el pressupost. D’això també dependrà el número de persones que poden participar-hi de cada entitat. Normalment van de 3 a 6 persones. Des de l’Associació Alba s’organitzen grups formats per a joves del territori i persones amb discapacitat de l’entitat, acompanyades si cal d’un monitor. Els intercanvis poden durar entre 7 i 12 dies i són una oportunitat única per a poder viatjar i conèixer la cultura d’aquell país i iniciatives que s’estan portant en d’altres entitats. Es fan amistats, es practica l’idioma (normalment anglès) i es realitzen activitats lúdiques. DES DE 2008 FEM INTERCANVIS JUVENILS


Marc Márquez: “No sabia el que era la pressió fins a aquest any” | Esports | EL PAÍS Catalunya Marc Márquez: “No sabia el que era la pressió fins a aquest any” El nou campió del món confessa que després del cúmul d'errors del 2015 i de com va acabar l'any es va obsessionar a guanyar aquest títol Motegi 17 OCT 2016 - 12:39\tCEST Marc Márquez després de guanyar el GP del Japó i el Mundial. KYODO REUTERS Diu que aquest és el Mundial que més ha perseguit. L'hi va dedicar a la seva àvia, la iaia Sole, que va morir aquest any, el diumenge del gran premi d'Itàlia. “Sempre em deia: ‘vés amb compte, però recorda que mai res és impossible”, expressava Marc Márquez. Desprenia aquesta peculiar olor de cava i pell de cangur. Com a nou campió del món, feia pocs minuts que s'havia banyat en la millor de les ampolles, la que et donen el diumenge que guanyes la cursa i el Mundial. Per damunt de la granota lluïa una samarreta commemorativa: “Xoca-la” (Give me five), es podia llegir, en anglès, i és que ja són cinc els títols que Márquez acumula. “Pensava que no tindrien ni samarretes, ni res, però el meu equip sempre confia en mi”, reia. La primera part de la carambola que s'havia de complir, a més que fallessin els seus rivals –que ho van fer–, era que ell guanyés en un circuit on no havia guanyat mai. I ho va fer, ignorant els consells dels seus. “El Santi [Hernández, el seu enginyer de pista], abans de la cursa em deia ‘per favor, no busquis la victòria, que això és molt llarg”. Així de fort el van veure els seus durant el cap de setmana. “Ha tornat el vell Márquez! Quan vaig arribar aquí no pensava lluitar pel triomf, però després vaig fer tots els entrenaments al límit i em vaig sentir realment especial. Al matí vaig pensar: em centraré a fer la meva cursa; i quan Rossi em va avançar tres o quatre vegades vaig pensar que aquesta batalla no m'interessava, li vaig fer aquell avançament i em vaig escapar ràpid, no fos que s'hagués enfadat. Després, quan em van comunicar que havia caigut, em vaig dir: ‘és el meu moment”, va confessar. La segona caiguda, la de Lorenzo, que el convertia en campió, el va fer tornar boig. “Vaig posar la tercera en corbes on havia d'anar en segona, quarta on havia d'anar en cinquena... I al final em vaig haver d'espavilar, que Dovizioso se m'estava apropant!” El pilot de Cervera no amaga que l'hivern va ser difícil. “Va ser la pretemporada més dura de la meva vida. Vam tenir una reunió amb els tècnics d'Honda i els vaig dir: ‘Crec en vosaltres, canviaré la meva mentalitat, tindré paciència en les primeres curses; però per a la segona part de la temporada necessito la vostra ajuda, m'haureu de donar una mica més”. I l'ajuda va arribar. La despesa de la fàbrica japonesa ha estat indubtable, i també els esforços per millorar una moto que era una molèstia per als seus pilots. “Al final he aconseguit tenir una màquina competitiva. Però aquest títol ha estat realment difícil, per això han estat tan importants les primeres victòries: em vaig posar al capdavant i he pogut gestionar el campionat, he après a assumir resultats no tan bons. I és dur perquè això ho vaig haver d'aprendre un any abans perdent un títol”, explicava. I va afegir: “Em vaig arribar a posar una mica nerviós. Però l'Emilio [Alzamora, el seu representant] i el Santi em deien: ‘Tranquil, mantingues la calma, Aragó arribarà. Teníem programat un test molt important i me'l vaig preparar molt bé; vaig fer més de 120 voltes a la pista: vam provar coses d'electrònica, i encara que vam testar la moto del 2017 també vam fer moltes proves per millorar la moto d'aquest any”. Encara que optimista i confiat –“Vaig creure en aquest campionat des del principi. Em vaig adonar molt ràpid que tots els pilots són humans, que fins i tot Rossi o Lorenzo cometen errors”–, el català assumeix que no havia patit mai tant com en aquest curs: “La pressió era enorme. Crec que no sabia el que era la pressió fins a aquest any. De fet, el meu equip em va arribar a dir en algun moment de la temporada: ‘Marc, somriu, que tu pots. Sembla que ja no ets el mateix’. En la pretemporada, a Qatar, a Le Mans..., ens costava i jo ho veia costa amunt. Em podeu veure somriure, però al final la pressió hi era i jo mateix me la posava. Després de l'any passat, de com va acabar l'any, volia guanyar aquest títol”. FOTOGALERIA Marc Márquez, campió del món de MotoGP a Japó


Olga Cercós i Miquel Martín acosten Vinyoli al gran públic Comarques Gironines 17/04/2014 L'actriu i l'escriptor han creat 'Vinyoli comentat', un recorregut per la vida i l'obra del poeta a partir de la lectura i comentari dels seus poemes Joan Vinyoli, de qui Salvador Espriu va dir: “Donaria tota la meva obra per un sol vers de Vinyoli”. F. VIDAL / ILLC GironaJoan Vinyoli no va distingir mai entre vida i obra, entre art i existència, per això va optar per "viure poèticament". Partint d'aquesta premissa, Olga Cercós i Miquel Martín ofereixen una aproximació a l'obra de Vinyoli, una obra que beu sempre de les seves experiències vitals. L'objectiu és acostar d'una manera amena Vinyoli al gran públic, a aquells lectors que encara desconeixen una de les veus líriques més autèntiques i potents que ha donat la nostra poesia. L'actriu Olga Cercós recita els poemes i l'escriptor Miquel Martín els comenta i els contextualitza en la trajectòria vital del poeta. Des del seu naixement a Barcelona, la prematura mort del pare o els estiuejos a Santa Coloma de Farners i el descobriment del mar a Begur, la vida de Vinyoli està marcada per una recerca constant, per un anhel de donar resposta a la seves inquietuds més profundes. 'Vinyoli comentat' s'endinsa en aquesta recerca a través dels poemes més significatius i reveladors, així com en les relacions que va establir amb altres poetes com Riba, Espriu, Ferrater o Martí i Pol. 'Vinyoli comentat', inclòs en les activitats de l'Any Vinyoli, es va estrenar el 12 d'abril a l'Escala. El 22 d'abril es portarà a la biblioteca de Palamós; el 25, a Tossa, i el 15 de maig, a Torroella de Montgrí, entre altres poblacions. El 26 de setembre viatjarà a Begur i el 10 d'octubre a Santa Coloma de Farners, les dues poblacions gironines més estretament vinculades a Vinyoli.


Boya: “Mantenir les polítiques socials no és un caprici, sinó una necessitat del país” – Unitat d'Aran Boya: “Mantenir les polítiques socials no és un caprici, sinó una necessitat del país” Conselh i Generalitat mantindrien enguany el mateix finançament (314.000 euros) destinat a polítiques socials (residència geriàtrica, dona, immigració, etc.) respecte de 2011, segons el conveni signat avui entre ambdues institucions. Aquest conveni és fruit del contracte programa pactat a l’anterior legislatura pels governs del síndic Boya i el president Montilla. El senador aranès ha manifestat que “mantenir les polítiques socials no és un caprici, sinó una necessitat del país, encara que aquestes necessitats han augmentat l’últim any”. Per Francés Boya, “el finançament acordat avui demostra que, si hi ha voluntat política i ganes de defensar el país, Aran pot rebre un tractament més just i equitatiu en la resta de competències que gestiona actualment el Conselh Generau”. El conselhèr s’ha referit a les crítiques del síndic Barrera contra l’Ajuntament de Les per no haver arribat a un acord fa 8 anys per construir una residència. “Aquestes crítiques fora de lloc fan palesa la manca de sentit institucional del síndic i la seva incapacitat per tirar endavant projectes necessaris per al país”, segons Boya.


Fa 100 anys vam guanyar - directa.cat “Trencarem les vaixelles, estriparem llençols, les criades ara empaiten aquell tal senyor Ramon” Les criades – Roba Estesa La Verge Maria la faria. Tros de lema que ha inventat l’arquebisbe de Madrid. I les periodistes també farem vaga #Lesperiodistesparem. Més de 2.000 ties a un grup de telegram. Més de 5.400 han signat el manifest en 48 hores. Ser periodista els dies de vaga més que general és un aquitestimesmés total. Vols fer-la i explicar-la. I no hauries d’explicar-la però llavors qui i com te l’expliquen? I les columnistes? Com fem vaga les columnistes? Arribar a divendres amb la llengua fora, ni una hora lliure en tota la setmana, i encara haver de trobar temps per escriure una columna brillant sobre el 8 de març. Els de la tele local em van preguntar. Què per què faré vaga? Per poder descansar. Perquè totes puguem fer-ho. Si fa 100 anys les sufragistes haguessin fet cas d’algú com la Cospedal, encara avui no podríem votar. Fa 100 anys els polítics i periodistes també deien que les sufragistes eren unes pijes irresponsables Coincidència fatal que mentre alimento mentalment la meva sindicalista interior, em trobi a la Cospedal per twitter (del #pututwitter com de la Cocalight me tengo que quitar). Si la Cospedal s’atreveix a dir que aquesta vaga és insolidària i elitista, llavors la meva columnista interior guanya. M’han pujat, de ben abaix, unes ganes irreprimibles d’escriure que si fa 100 anys les sufragistes haguessin fet cas d’algú com la Cospedal, encara avui no podríem votar. Fa 100 anys els polítics i periodistes també deien que les sufragistes eren unes pijes irresponsables. I molt emocionals i violentes perquè s’encadenaven a les vies del tren i trencaven aparadors i sabotejaven línies elèctriques. La repressió va ser brutal. Feien vagues de fam a la presó i les alimentaven a la força. Les treien i quan recuperaven forces les tornaven a empresonar. A la lideressa Emmeline Pankhurst, fins a onze vegades. I és gràcies a dones com la Pankhurst que la Cospedal avui pot dir que la vaga del 8 de març és insolidària i elitista. La ministra que doblarà la despesa militar al país on les pensions pugen 2,30 euros l’any i les vídues cobren de mitjana 645 euros. La ministra d’un Govern incapaç de ratificar el Conveni 189 de l’Organització Internacional del Treball (OIT) per millorar les condicions de vida de les més de 700.000 persones treballadores de la llar que es calcula que hi ha a l’Estat espanyol. De milers i milers de dones i moltíssimes migrants. Ratificar-ho aniria totalment en contra de la infame Llei d’estrangeria (especialment discriminatòria amb les treballadores de la llar), i de l’encara més infame reforma recaptatòria del PP de 2012 que, en la seva línia de relativisme legal i moral, va inventar un règim especial a la Seguretat Social que permet l’acomiadament lliure (“desistiment voluntari” li diuen), que no tinguis dret a l’atur i que no et cobreixi la Llei de prevenció de riscos laborals. L’OIT, aquests radicals, volen que les treballadores de la llar tinguin dret a la negociació col·lectiva, contractes escrits segons la legislació o els convenis col·lectius vigents, descansos diaris, igualtat de tracte a la Seguretat Social, quant a hores, sous i vacances, i que puguin reclamar inspeccions de treball. El que vindria a ser acabar amb l’esclavitud. I és en aquests termes, d’esclavitud o semiesclavitud, que es parla a l’últim informe monogràfic del Centre d’Estudis i Recerca Sindicals de CCOO. Més de la meitat de les treballadores de la llar catalanes són estrangeres i només un 20% estan donades d’alta. Les hondurenyes són un dels grups més nombrosos. Són les dones migrants les que sovint s’ocupen dels 319.553 dependents, superespanyols o ben catalans, que esperen les ajudes del govern de Cospedal Informació de servei, la gent de Colòmbia i Hondures estan entre els principals demandants d’asil a Espanya. De Colòmbia era la cuidadora que van deixar mig morta a Sant Andreu de Llavaneres el mes de gener. Violada i apallissada a les set del matí de camí a la casa d’alt standing, on cuidava un nen discapacitat. I d’Hondures no paren d’arribar dones que accepten sous de fins a dos euros l’hora. Treballen quasi gratis perquè fugen d’un dels països més sinistres i violents del món com va deixar ben palès l’assassinat, ara fa dos anys, de Berta Cáceres. Són aquestes dones les que sovint s’ocupen dels 319.553 dependents, superespanyols o ben catalans, que esperen les ajudes del govern de Cospedal. Com deien les privilegiades i elitistes treballadores de les residències de Biscaia que han fet vaga durant 370 dies per aconseguir 1.200 euros i 1.592 hores anuals, que algú intenti netejar, en set minuts, a una persona dependent severa. Al febrer va fer 100 anys que vam guanyar el dret a vot. I tornarem a guanyar. Guanyarem el dret a viure amb dignitat. Les Kellys, les espartanes de Coca-Cola, les treballadores de les residències de Biscaia o les de les botigues de Zara Galícia ens marquen el camí. I Mujeres Pa’lante, Las Libélulas, i les Mujeres Migrantes Diversas, i l’Associació de Dones Marroquines de Catalunya i l’Associació Salvadorenya en Catalunya. Totes formen part del Grup d’Acció per a la Ratificació del Conveni 189. Potser aquesta sí que serà una vaga de les que podem fer vaga, i no de les que netegen cases i culs. Però perquè algun dia sigui, de debò, la vaga de totes, caldrà començar igual que les sufragistes van començar. Això va, com diu la Sílvia Alberich, de reivindicar el dret de les dones, i de totes aquelles persones que no han estat cuidades, a ser cuidades. La sororitat i la interseccionalitat no són paraules per al debat, sinó per al combat. Fem cas de les Roba Estesa. Repetim-ho. Ara el senyor Ramon ja no empaita les criades. Ara les criades empaiten aquell tal senyor Ramon. Empaiten aquell tal senyor Ramon. Aquell tal senyor Ramon. « Un termòmetre de convivència entre gregues i refugiades Els altres vols de la vergonya »


Mor Salvador Tuset, col·laborador de Revista Cambrils des de fa més de 40 anys - Revista Cambrils Mor Salvador Tuset, col·laborador de Revista Cambrils des de fa més de 40 anys Publicat el Divendres, 6 de setembre de 2019 11:38h Salvador Tuset, en una imatge de fa uns anys | Redacció Salvador Tuset, col·laborador de Revista Cambrils, va morir de manera sobtada, ahir a la tarda, prop de casa seva. Salvador Tuset tenia 70 anys i ha estat lligat a la Revista Cambrils els darrers 40 anys. A finals dels anys 70 es va fer càrrec de la gestió administrativa, encarregant-se en aquell moment de posar en ordre tot el tema de les subscripcions a la publicació, entre altres coses. En aquella època la seu de la Revista es trobava al carrer del Cardenal Vidal i Barraquer, fent cantonada amb la placeta de la Concepció. Tuset va viure els successius canvis de seus, amb el pas a la seu del carrer de Foix i fins l'actual, al carrer de Sant Plàcid. La seva feina, amb els anys, també va anar variant. Durant molt de temps i abans d'entrar en els processos informàtics i digitals, Salvador Tuset era l'encarregat de picar a màquina els textos manuscrits que es lliuraven a la redacció i que havien de sortir publicats. Un cop la publicació va entrar de ple als processos informàtics, als anys 90, Tuset va seguir encarregant-se de diferents temes de gestió i fins que la Revista no va fer el pas cap a la professionalització de la redacció de la publicació l'any 2001, ell era qui obria el local, cada dia, en horari de tarda-vespre. La seva col·laboració administrativa va continuar fins fa uns anys. Però la seva vinculació amb la Revista Cambrils no es va tallar mai ja que era ell qui continuava portant la secció del Moviment Demogràfic de la publicació impresa, secció que va comandar des de feia dècades. Precisament, dos dies abans de la seva mort, Salvador Tuset havia lliurat el darrer article del Moviment Demogràfic per a l'edició de setembre de Revista Cambrils. A banda de la Revista Cambrils, Salvador Tuset ha estat un col·laborador habitual de la parròquia de Santa Maria on durant molts anys ha fet de sagristà. La figura de Tuset assistint els mossens en els oficis religiosos al llarg de molts anys ha estat una estampa habitual. A banda dels actes religiosos, Salvador Tuset també col·laborava en les tasques de gestió administrativa de la parròquia de Santa Maria. El funeral per Salvador Tuset es farà demà dissabte 7 de setembre, a les 10h, a la parròquia de Santa Maria. La gent que formem l'equip humà de la Revista volem expressar el nostre més sincer condol als familiars del Salvador.


Ja et vaig avançar que la tercera entrada dedicada als cactus tindria com a protagonistes el fil i l'agulla. Però... no es tracta de l'agulla i el fil de cosir sinó de l'agulla i el fil de brodar. Després de les meves primeres aventures amb el brodat de la mà de I Heart Stitch Art —la ploma i la libèl·lula— no em vaig poder resistir a aquest kit que vaig trobar per casualitat en una botiga Tyger. Un kit baratíssim: només 4 euros. Però, és clar, ningú dona duros a quatre pessetes i, a mig brodar la silueta del cactus, ja em vaig quedar sense fil. Ggggrrrr! Així que, disposada a no rendir-me, vaig anar a comprar alguns cabdells de fil de brodar de la casa Anchor i vaig tornar a començar. Ja tenia una mica de pràctica en el punt de brodar més bàsic: el back stitch. Però per a la flor del cactus vaig haver d'estrenar-me amb un nou punt: el satin stitch. Dificilíssim, per cert. De fet, vaig fer fins a cinc vegades la flor, fins que el resultat em va semblar mínimament acceptable. I després d'això ja estic buscant el meu pròxim projecte de brodat i també estic enllestint el pròxim cactus que protagonitzarà una entrada al blog: en aquest cas combino ganxet i, ara sí, fil i agulla de cosir. Ja saps que això de cosir és el meu punt feble... Així que ves a saber què en sortirà. Publicat per Descabdello a 21:00 6 comentaris: Cactus lover #2: En versió amigurumi Aquesta és la segona entrada dedicada als cactus i, tal com vaig avançar, en aquesta ocasió es tracta d'un cactus amigurumi. És un disseny de Maria Handmade Design que vaig descobrir per casualitat a Instagram. La proposta d'aquesta dissenyadora brasilera és fer un cactus rosa, però jo, tot i que m'hagi reconciliat amb aquest color després d'una joventut grunge, vaig optar per uns colors més convencionals. El disseny és espectacular i em va encantar la idea de posar-lo en un test de veritat. No és el primer cactus que faig. De fet, el primer any que vaig descobrir aquest hobby al qual ara soc absolutament addicta, vaig fer un cactus molt popular entre els principiants en el món dels amigurumis, el de Tejiendo Perú. I tampoc no serà l'útim. Encara tinc pendent fer alguna de les col·leccions de cactus o plantes crasses de Planet June. Però abans d'això, la setmana vinent tornaré amb un altre cactus. Una pista: en aquesta ocasió els protagonistes són el fil i l'agulla. Publicat per Descabdello a 21:00 12 comentaris: Etiquetes de comentaris: Altres dissenyadors, cactus Cactus lover #1: De paper M'encanten els cactus. Tinc cactus a la cuina i a la terrassa, tinc uns post-its de cactus, una goma d'esborrar en forma de cactus, un washi-tape de cactus, una capsa amb cactus dibuixats i un gerro per a les flors en forma de cactus. Fins i tot el meu primer projecte de carvatge va ser un cactus. No dec ser l'única perquè últimament, en qualsevol producte de decoració o de papereria, tot són flamencs, alpaques i... cactus. No sé si estic obsessionada amb els cactus, però de cop em vaig adonar que tenia un munt de projectes pendents protagonitzats per cactus. Així que he decidit que aquest mes d'abril serà monotemàtic i dedicaré cinc entrades del blog als cactus. Potser després d'això començaré a odiar-los... Amb la primera, reprenc les entrades dedicades a altres projectes craft, a banda dels amigurumis. És un projecte molt senzill per fer uns cactus de paper retallables, idea d'Studio Äppel Päppel. Sí, és un blog suec però no t'atabalis. Només cal descarregar la plantilla, aconseguir uns papers d'scrap ben bonics i a retallar. Per decorar els meus cactus, en un vaig optar per dibuixar-hi unes punxes amb un retolador de gel Signo Angelic Colour i en l'altre uns puntets amb un retolador Posca gruixut, tots dos de la marca Uni-Ball. I vet aquí els meus primers cactus. Però no t'amoïnis si a tu et va més el ganxet: el pròxim cactus serà en versió amigurumi. Publicat per Descabdello a 21:00 8 comentaris: En una galàxia molt llunyana... Et vaig parlar fa unes setmanes de l'exercici que faig sovint de preguntar a la Carla i al Biel quin amigurumi volen. Doncs per fi arriba el moment de desvelar què va demanar el Biel: volia una nau espacial, però no una nau qualsevol sinó el Falcó Mil·lenari, la nau de Han Solo i Chewbacca a Star Wars. Em va fer pensar en una de les vinyetes de No sin mi ovillo, que publica El duende de los hilos. Tot i que se m'escapava el riure, li vaig haver de dir, tan seriosa com ell, que no era factible. Per sort, va dir que també es conformaria amb una nau espacial qualsevol. Fa anys ja li vaig regalar el coet espacial de Lanas y ovillos, i encara el conserva, però el Biel pensava més en marcians que en astronautes. Llavors va començar el procés de recerca. La veritat és que hi ha ben poc per triar. Ja saps que en la galàxia dels amigurumis sobretot hi habiten conillets, ossets i alguna nina. Així que al final em vaig decidir per aquest disseny de Moji-Moji Design. D'acord. Vist així és molt avorridot. Però fixa't en el que passa quan s'obre la comporta de la nau espacial. Tot i que no té res a veure amb Star Wars, la veritat és que el resultat és molt divertit i que al Biel li va encantar. Pel que fa al patró, he de reconèixer que hi vaig fer força canvis. I és que, de vegades, les expectatives creades per les fotos no es materialitzen. Això sí, la idea per a l'arquitectura de la nau espacial és genial. També és clau aconseguir un efecte brillant. En el meu cas, vaig teixir amb dos fils junts: el meu fil de cotó habitual, en aquest cas de color gris, i el fil Night en el color 201 de la casa Filatura di Crosa, que és un fil finíssim i platejat. Per rematar la nau, uns botons d'acer. Sort que les dependentes de la botiga Fil i cotó sempre m'ajuden a trobar el que busco. I mira que les faig anar de corcoll perquè sempre demano els botons més estranys per a les coses més estranyes. I tu, coneixies Moji-Moji Design? Els seus dissenys són habituals en la col·lecció de llibres d'Amigurumi patterns —per exemple, a Zoomigurumi 7 hi ha un hàmster i una gallina dissenyades per la Janine Holmes, creadora de Moji-Moji Design— però la veritat és que no és de les dissenyadores que arrasen a les xarxes. Pel que fa a mi, per una banda em vaig enamorar del seu mussol, fins al punt que després de contactar amb la Janine Holmes en va publicar al seu blog el patró gratuït en català. Però, per altra banda, amb l'alpaca de Zoomigurumi 5 m'ha passat el mateix que amb la nau espacial: les expectatives creades per les fotos no s'han materialitzat. I l'alpaca, inacabada des de fa setmanes, em mira des d'un racó, mentre decideixo si l'acabo o la descarto definitivament. I això, en el meu cas, que no suporto deixar les coses a mitges i per tant no acostumo a tenir ufos o unfinished objects, és tot un expedient X. Ja t'explicaré com acaba. Etiquetes de comentaris: #nosinmiovillo, alien, Altres dissenyadors, extraterrestre, ovni, ufo Fa unes setmanes t'explicava quins amigurumis feien cua per arribar al blog. Et vaig avançar que hi havia un un cuc amb la seva poma, que ja et vaig presentar en l'última entrada del blog, i un extraterrestre, però que un altre personatge en procés, al qual només faltaven les potes i les banyes, també tenia pressa. Doncs, efectivament, aquest personatge ha passat pel davant de l'extraterrestre. És en George, el triceràtops. N'estic absolutament enamorada. Feia temps que em rondava pel cap fer un dinosaure però no trobava cap patró que em robés el cor. Potser et semblarà una ximpleria però quan es tracta d'amigurumis jo crec en l'amor a primera vista. En realitat, hi crec sempre, quan es tracta d'amigurumis i quan no. Per sort, quan vaig descobrir en George a Instagram vaig saber que ja tenia el meu dinosaure. És un disseny de Yarn Handmade, una dissenyadora brasilera bastant desconeguda aquí però amb força seguidors a Instagram. La qüestió és que, després d'escriure'ns a través de les xarxes, la Vanessa i jo vam decidir fer un intercanvi de patrons: el triceràtops per la papallona i la libèl·lula. Això és el que passa quan es combina gent encantadora com la Vanessa, el món dels amigurumis i les xarxes socials. El patró és fantàstic i el resultat és un dinosaure molt autèntic, que sembla arribat directament des de la prehistòria, però molt tendre. En un principi, això de teixir el cap i el cos per separat i després cosir-los punt per punt no m'acabava de convèncer, però vaig voler seguir les indicacions del patró i m'ha encantat el resultat. Tot i que també em feia por l'acabat de les potes cosides al cos, és sorprenent que bé que queden. De fet, crec que són una de les claus del patró. Això sí, jo soc partidària del menys és més i, tot i que ho tenia a punt, al final ni li he brodat el somriure ni li he cosit unes galtes ben rosades. De tota manera, estic segura que entre tu i en George també sorgirà amor a primera vista. Publicat per Descabdello a 21:00 19 comentaris: Etiquetes de comentaris: Altres dissenyadors, dinosaur, dinosaure, dinosaurio, triceratops, tricerátops, triceràtops Ecs, un cuc! Preguntar a algú quin amigurumi li agradaria tenir és un bon exercici creatiu. Això és el que pregunto sovint a la Carla i al Biel. De vegades han de triar un animal de la sabana africana, d'altres un animal del mar... però aquesta vegada els ho vaig preguntar així, obertament, sense condicions. Això sí, s'ha d'estar preparat per a les respostes. No et desvelaré encara què va demanar el Biel. Ja ho descobriràs un altre dia. Però la Carla, ves quines coses, em va demanar una poma vermella. De seguida em va venir al cap en William, el cuc, amb la seva poma, de la dissenyadora hongaresa IlDikko. És un dels patrons de Zoomigurumi 4, publicat per Amigurumi patterns. El tenia a la llista d'amigurumis pendents i aquesta era l'excusa perfecta per posar-m'hi. Això sí, abans vaig preguntar a la Carla si li semblava bé que hi hagués un cuc dins la seva poma. Tan bon punt em va dir que sí, em vaig posar a treballar-hi. I vet aquí el resultat. Els dissenys d'IlDikko són, en general, molt peculiars, gairebé com una caricatura. Tot i que en William, el cuc, no és dels més característics és molt divertit i també molt original. Ara bé, he de confessar que és dels més difícils que he fet mai. La primera dificultat és la mida del cuc, que no supera en cap moment els 12 punts per filera. També és complicat donar al coll la inclinació adequada. I per acabar-ho d'adobar, jo em vaig encaparrar a posar-hi ulls de seguretat en lloc de brodar-los. Un cop enllestit el cap i ja en ple procés de teixir el cos del cuc, el patró proposa posar-hi un netejapipes per donar-hi rigidesa i poder posar-lo i treure'l del forat amb certa facilitat. Però, al meu parer, un netejapipes no hi donava la rigidesa necessària. Així que al final vaig optar per un filferro ben protegit. A l'hora de fer la poma, la principal dificultat és el forat per al cuc, que va d'un extrem a l'altre. El patró està molt ben explicat però cal posar-hi tots els sentits si busques un bon acabat. Això és el que ens sol passar a les persones perfeccionistes, però potser que en parlem un altre dia, d'aquest trastorn obsessiu. Un cop enllestida la poma, cal enfonsar-ne la part superior i la inferior, perquè realment s'assembli a una poma i no sigui només una esfera. No hi tinc gaire traça, en això, tot i que ja vaig experimentar amb l'agulla d'entapissar i la meva Äppel Päppel. A més cal tenir en compte que en l'operació no es pot travessar el forat per on ha de passar el cuc. Per sort, després de fer i desfer unes quantes vegades i de superar aquella ansietat que patim les persones perfeccionistes, en William, el cuc, viu molt feliç a la seva poma i, de retruc, fa somriure la Carla. Aquest és el millor destí d'un amigurumi. Publicat per Descabdello a 21:00 15 comentaris: Etiquetes de comentaris: Altres dissenyadors, apple, cuc, gusano, manzana, poma, worm Segur que t'ha passat més d'una vegada: has enllestit un amigurumi i fins i tot li has fet la sessió de fotos però no trobes mai el moment de dedicar-li una entrada al blog. Aquest és el cas d'en Freddy, el porquet, que ja fa un parell de mesos que em mira amb aquesta carona des de la prestatgeria. És un disseny d'Amalou Designs i, tot i que és molt tendre, s'ha quedat a la cua i li han passat al davant tota una pila de personatges, des del pare Noel fins a l'Audrey Gazelle. De fet, aquesta és la segona versió d'en Freddy. La primera va viatjar junt amb l'elefanta Ava fins a Vigo com a regal de Nadal per al Lucas i la Carmela. Per cert, en Lucas ens va dir per telèfon que li agraden molts els joguets de la tia perquè no es trenquen. Certament, és tot un avantatge. El patró és genial. Només he fet algun canvi en el cap i en els braços, a més d'ajustar els tirants. Ah, i ara recordo que no vaig brodar les celles. M'agradava més la seva expressió així, neta. Tampoc no he arriscat gaire en els colors. Això sí, he pogut estrenar un rosa pell fabulós de la gamma Cotton Nature 3.5, d'Hilaturas LM. I si t'agraden els amigurumis d'Amalou Designs, estàs de sort, perquè crec que tant en Freddy el porquet com en Leo el lleó, juntament amb una alpaca horrorosa de no sé quina dissenyadora, serà un dels protagonistes de Zoomigurumi 7, que pel que sembla ja és al forn. En definitiva, tot arriba per a qui sap esperar, com en Freddy. Ara, a la cua hi ha un extraterrestre i un cuc amb la seva poma, però hauran de tenir paciència mentre arriba el seu torn perquè un altre amigurumi —no et desvelaré quin— té pressa per posar a la sessió de fotos i encara he d'enllestir les potes i les banyes. Veurem quin dels tres arriba abans al blog. Publicat per Descabdello a 21:00 17 comentaris: Etiquetes de comentaris: Altres dissenyadors, cerdito, piggy, porquet Els porgs, protagonistes d'Els últims jedi Tot i que no soc ni de bon tros una friki d'Star Wars, no em desagrada aquesta saga cinematogràfica. El Sr. Descabdello és un gran aficionat a la ciència-ficció i, entre totes les pel·lícules de culte que m'ha tocat veure, Star Wars sempre em diverteix. En l'anterior entrega, El despertar de la força, vam conèixer el robot BB-8, que va tenir la seva versió amigurumi. En aquesta ocasió, a Els últims jedi, les rialles van a càrrec de les monges gripau però sobretot dels porgs, unes petites aus que tenen una certa semblança als hàmsters i als pingüins. En sortir del cinema, ja estava visualitzant els porgs en versió amigurumi i, tot i que no hi ha gaires patrons a la xarxa, el de The Geeky Hooker complia tots els meus requisits: petit —ja saps que odio els amigurumis de més de 20 cm—, graciós —hi ha algun porg amigurumi a la xarxa que més aviat fa por— i gratuït —últimament gasto massa en patrons i llibres—. Dit i fet, aquí tens la meva bandada de porgs. Els porgs són unes aus que habiten Ahch-To, el planeta on s'ha retirat Luke Skywalker. En una de les primeres escenes de la pel·lícula en Chewbacca per poc se'n cruspeix un i al final ja l'acompanyen pilotant el Falcó Mil·lenari. Ups, això és un espòiler, no? El més curiós és la revelació que els porgs, que no tenen cap paper transcendental en la línia argumental, van ser creats per no haver d'eliminar digitalment la gran munió de moixons, concretament de frarets, que viuen a l'illa irlandesa on es rodava la pel·lícula. La solució, doncs, va ser integrar-los com un personatge més. D'això se'n diu trobar solucions creatives; sí, senyor. Però tornem al ganxet. Malgrat que he fet algunes modificacions en les ales i les potes, el patró és genial. I amb el truc que vaig descobrir amb l'Audrey Gazelle, el tapestry ja no té secrets. Només em sap greu que amb els porgs estic acabant el meu últim cabdell de Nilo, en el color 375, que és una mena de safrà. Tinc tres tons més de carabassa però Lanas Stop ha tancat i no trobo un color similar a aquest. Ja veus que teixir porgs és addictiu però com ho faré quan s'acabi aquest cabdell? I tu, quants tons de carabassa necessites? Publicat per Descabdello a 21:00 10 comentaris: Etiquetes de comentaris: Altres dissenyadors, porgs, Star Wars L'Audrey Gazelle i el tapestry Sí, ho has endevinat. Em vaig comprar Animal friends of Pica Pau tan bon punt va sortir a la venda. De fet, me'l vaig comprar en prevenda, unes setmanes abans que es publiqués. Així com encara no m'he comprat El mundo de Pica Pau, ni sé si me'l compraré, els personatges d'aquest segon llibre, editat per Amigurumi patterns -o Meteoor Books, que és el mateix- em van robar el cor. En el primer llibre, fora del pingüí, la gavina, el teckel o la girafa, la resta de personatges em semblaven un pèl avorridots: tots amb les potes llargues, el seu jersei de ratlles... Els nous dissenys de Pica Pau, en canvi, em semblen molt divertits. A més, la majoria d'aquests personatges porten alguna peça de roba per vestir-los i desvestir-los, des de gorres, bufandes i guants fins a ponxos, vestits i armilles. D'entre tots, de seguida vaig tenir clar que el primer havia de ser l'Audrey, la gasela. I és que m'encanten els animals però més encara els de l'Àfrica. De fet, un dels meus plans pendents és fer un safari fotogràfic a Kenya. No sé si mai aconseguiré fer realitat el somni. Ens ha costat anys i panys poder fer reformes a la cuina —ara mateix, mentre escric sobre l'Audrey, el Sr. Descabdello es discuteix amb l'electricista a la cuina convertida en zona zero— i crec que haurem d'estar uns anys més sense poder fer despeses extraordinàries. Però deixem el safari i les reformes. Ja tinc a la llista de pendents l'os bru, l'os panda, l'ornitorinc, el llop, el picot, el fraret, el Jack Russell i potser algun més. Si tots els patrons són tan fantàstics com el de l'Audrey no em cansaré mai d'aquest llibre. Estava una mica espantada perquè el jacquard o tapestry té un protagonisme fonamental en aquests nous dissenys de Pica Pau i a mi, que soc autodidacta, no sempre em quedava prou bé. Així que abans de posar-m'hi vaig investigar una mica per Internet. Si a tu et passa el mateix estaràs tan contenta com jo de saber que el truc, que vaig descobrir en aquest tutorial d'El duende de los hilos, és facilíssim: només cal teixir a la baga del davant, és a dir, en front loops. Tal com t'ho dic. La pregunta és per què fins ara tothom havia guardat el secret i a mi no m'ho havia dit ningú. Això sí, la peça, teixida en front loops, queda molt menys rígida que de la forma habitual i potser els punts, si no vas amb compte, es poden obrir una mica, però val la pena perquè el resultat del jacquard o tapestry és perfecte. I tu, has sucumbit als nous dissenys de Pica Pau? Publicat per Descabdello a 21:00 16 comentaris: Etiquetes de comentaris: Altres dissenyadors, gacela, gasela, gazelle


Mode d'Ús | Calafell Slide Normes d'ús pdf MANERA D’ÚS / NORMATIVES ¡Prohibit treure el cap! El més petit sempre davant! condueix el major! 1. Tots els usuaris utilitza aquesta instal·lació espor-tiva baix la seva pròpia responsabilitat i pel seu propi compte i risc, vestit amb roba adequada i sense estar baix la influència d’alcohol o drogues. 2. La velocitat ha de ser tal que no posi en perill a si mateix o a altres. Hi ha que respectar una distància mínima de 25 metres respecte al vehicle que va per davant. La col·lisió amb altres vehicles està estrictament prohibida. El conductor xopador es responsable de totes es conseqüències. 3. En temps de pluja o amb gel, la pista està tancada. 4. Conducció imprudent pot ocasionar lesions greus. Sempre frenar a temps i alentir a velocitat de caminar al final de la pista fins arribar a la cinta transportadora. Sobretot al final del recorregut hi ha que prestar màxima atenció i cura! 5. Part superior del cos sempre mirant al davant – no donar-se la volta, no treure el cap, no agenollar. Respectar sempre les senyals de seguretat i sempre enfocar-se en la secció de la pista davant (25m). 6. Hi ha que observar atentament les instruccions del personal en l’inici. No condueixi molt poc a poc, aturar-se sols en cas de emergència. 7. L’ús del tobogan sols es permet amb els trineus prevists. Únicament pujaran dues persones en el mateix trineu per acompanyar a un menor de 10 anys. 8. L’edat mínima per pujar es 3 anys. Els nens menors de 8 anys sols poden muntar acompanyats d’una persona major de 16 anys, qual ha obtingut la responsabilitat de la persona subjecta a la supervisió. 9. La persona major sempre s’ha de seure en la part posterior i ha de mantenir l’alcalde de control del fre durant tot el viatge. Mantenir sempre les mans en la palanca del freno, no tocar la pista! El conductor deu tindre una visió llibre. 10. Cal obeir a les instruccions del personal (policia auxiliar legal). Qui incompleixi les condicions d’ús serà exclòs de l’ús de la instal-lació. 11. Al comprar el bitllet, cada usuari accepta aquestes condicions de forma irrevocable. Queden excloses les pretensions d’indemnització. 12. Aquelles persones que per exemple per limitacions físiques o mentals no poden prendre seient correctament en el trineu, o no poden manejar el trineu adequadament, sent exclosos d’ús per raons de seguretat. Probablement, l’ús es possible, acompanyat per personal qualificat o per una persona de confiança que a la vegada assumeix la responsabilitat per al usuari. Degut a la naturalesa de funcionament dones embarassades tampoc poden utilitzar el trineu. 13. El pes màxim suportat pel trineu és de 150 kg. Animals, i para-sols, bastons i altres articles vol-uminosos, aguts o soltes no estan permesos en el trineu. No acosti roba solta (gorres, bufandes, cordons de sabates, etc) i les trenes a la pista o les rodes als trineus. 14. Prohibit fumar i l’ús de telèfons mòbils, càmeres, etc durant tot el viatge. 15. L’accés a les instal·lacions sols es permet per les entrades designades. L’usuari sols pot iniciar i finalitzar el viatge en els llocs indicats 16. Està prohibit: danyar l’equip, les instal·lacions i els trineus Crear obstacles en el recorregut Ficar en funcionament el sistema sense autorització Manejar sense autorització qualsevol de les instal·lacions que serveixen per operar el neci o perla prevenció d’accidents o realitzar qualsevol altre operació que restringeixen el funcionament. 17. Els accidents han de ser reportats d’immediat al personal.


e-colònies.cat : Convocada la tercera edició del premi Colònies i Educació L’Acellec, l’ACCAC i la Confederació s’adrecen als alumnes que a principis de curs hauran d’escollir el Treball de Final de Grau perquè facin recerca al voltant de les colònies escolars. Aquest mes de juliol ha quedat oberta la convocatòria del premi Colònies i Educació 2019 que arriba a la tercera edició. L’Associació Catalana d’Empreses del Lleure (Acellec), l’Associació de Cases de Colònies i Albergs de Catalunya (ACCAC) i la Confederació Empresarial del Tercer Sector Social de Catalunya (La Confederació) promouen un guardó que potencia la recerca i el coneixement dels valors pedagògics de les colònies escolars, que compta amb el suport de la Direcció General de Joventut. Les tres organitzacions representen la pràctica totalitat dels propietaris i gestors de les cases de colònies del país. El guardó està dotat amb un premi de 1.000 euros per a l’alumne guanyador i compta amb la complicitat de totes les facultats d’educació de les universitats catalanes. El premi s’adreça als alumnes que el curs 2018-2019 hauran de preparar el Treball de Final de Grau (TFG). Entre els mesos de setembre i octubre hauran de decidir el projecte que presentaran el juny de 2019. En l’actualitat, el jurat dels premi està en fase de deliberació de la segona edició de la convocatòria corresponent a aquest 2018. El veredicte es donarà a conèixer el proper mes de novembre en el marc d’un acte públic de reconeixement a l’autor o autora del treball guanyador. Les tres entitats convocants ofereixen als estudiants una llarga llista de suggeriments per ajudar-los a triar temàtiques de recerca lligades a les colònies. Les facultats d’Educació (UB), de Ciències de l’Educació (UAB), d’Educació, Traducció i Ciències Humanes (UVic), d’Educació, Psicologia i Treball Social (UdL), de Ciències de l’Educació i la Psicologia (URiV), d’Educació i Psicologia (UdG) i de Psicologia, Ciències de l’Educació i de l’Esport (URL) i la Universitat Oberta de Catalunya (UOC) participen de la iniciativa. Els premis compten amb una pàgina web en què hi ha tota la informació del projecte: https://coloniesieducacio.wordpress.com colònieslleureeducacióColònies i Educació


UPyD presenta al TSJC la querella contra Mas, Ortega, Rigau, Espadaler i la mesa del Parlament desestimada pel Suprem El partit també presenta contra Espadaler i Rigau la querella per prevaricació, desobediència, usurpació de funcions, malversació de fons públics i omissió del deure de perseguir delictes, que el Suprem va desestimar Redacció 20/11/2014 - 11.54 Actualitzat 20/11/2014 - 12.57 Rosa Díez, al Congrés dels Diputats, en una imatge d'arxiu. (Foto: EFE) Unió, Progrés i Democràcia ha presentat una nova querella contra el president de la Generalitat, Artur Mas; la vicepresidenta del govern, Joana Ortega; el conseller d'Interior, Ramon Espadaler; la d'Ensenyament, Irene Rigau, i la mesa del Parlament per l'organització del 9-N. A tots els atribueix els delictes de prevaricació, desobediència, usurpació de funcions, malversació de fons públics i omissió del deure de perseguir delictes. UPyD ja va presentar una querella contra Mas, el govern i la mesa del parlament al Tribunal Suprem, que la va desestimar amb l'argument que no era l'òrgan competent. Per això ara el seu portaveu, Ramon de Veciana, l'ha presentat al Tribunal Superior de Justícia de Catalunya. El partit liderat per Rosa Díez els acusa d'haver aprovat la creació de la comissió de control del 9-N tot i la prohibició del Tribunal Constitucional i d'haver facilitat i organitzat el dispositiu perquè es pogués celebrar el procés participatiu.


Mesures de freqüència (epidemiologia) - Viquipèdia, l'enciclopèdia lliure Mesures de freqüència (epidemiologia) Les mesures de freqüència són les que s'utilitzen en l'àmbit de, per exemple, l'epidemiologia, medicina o veterinària, per quantificar la presència de la malaltia i dels seus factors de risc en la població. Són mesures de la freqüència relativa, és a dir, en relació a la població. Existeixen dos tipus bàsics de mesures de freqüència, les de malaltia i les d'exposició. 1 Mesures de freqüència de la malaltia 1.1 Mesures d'incidència 1.2 Mesures de prevalença 2 Mesures d'exposició Mesures de freqüència de la malaltia[modifica] Quantifiquen la quantitat de casos nous que apareixen en una població determinada (incidència) o el volum de malalts que hi ha en un moment determinat en la població (prevalença). Quantifiquen els casos nous de malaltia (que s'anomenen casos incidents). Poden avaluar dos aspectes, el risc i la velocitat: El risc: és la probabilitat que una persona sense la malaltia d'interès la desenvolupi en un interval de temps determinat (condicionat a què l'individu no es mori per alguna altra malaltia o causa durant el període). Com que és una probabilitat, el seu valor va des de zero a un, no té dimensions i per poder-lo interpretar cal especificar el període en què s'ha estimat (p. ex., el risc de desenvolupar diabetis en cinc anys). S'estima amb: La probabilitat acumulada (PA). És la proporció de la població estudiada que desenvolupa la malaltia d'interès en un temps determinat. És la forma més habitual d'estimar el risc i es calcula dividint el nombre de casos nous de la malaltia d'interès (casos incidents) durant un període, pel nombre de persones sense la malaltia (i a risc de desenvolupar-la) a l'inici del període (persones a risc a l'inici). L' oportunitat d'incidència (OI): és la raó entre el risc d'emmalaltir i els riscs de no emmalaltir. S'estima amb la raó de, al final de l'estudi, dels casos incidents pels no incidents (és a dir, els que al final de l'estudi no han desenvolupat la malaltia d'interès). Per poder estimar el risc amb la probabilitat acumulada o amb l'oportunitat d'incidència, cal saber de tota les persones estudiades, si han desenvolupat o no la malaltia estudiada. En cas contrari, l'estimació del risc està esbiaixada. Les fórmules per calcular la PA i la IO assumeixen implícitament que la cohort és tancada, és a dir, no entren nous individus a la mateixa durant el període d'estudi. Tanmateix la mida de la cohort probablement es reduirà durant el període d'estudi degut a defuncions o altres causes de perduts de vista. Aquesta reducció de la cohort comportarà dos problemes: (1) En els perduts de vista i defuncions per altres causes, no es pot saber si haguessin desenvolupat la malaltia si no s'haguessin perdut; (2) Els diferents individus presenten temps de seguiment diferent, fet que no es pot incorporar en les fórmules anteriors per estimar el risc. La velocitat en què apareix la malaltia en la població. S'estima amb: La taxa d'incidència (TI) que s'estima dividint el nombre de casos nous de malaltia per la quantitat de persones-temps (persones a risc durant l'estudi). Aquest denominador, se sol estimar directament sumant el temps a risc de cada individu que s'ha estudiat. S'entén per temps a risc, el temps que ha estat cada individuo a l'estudi i sense desenvolupar la malaltia estudiada. Si un dels participants va desenvolupar la malaltia al cap de 3 mesos, el seu temps a risc és de 3 mesos. La incidència acumulada (IA): que és deriva de la funció de supervivència. Si S(t) és la funció de supervivència, la IA és -ln(S(t)). Aquestes mesures eviten els problemes anteriorment mencionats de la PA i la IO. Si els risc de desenvolupar la malaltia d'interès és baix, la probabilitat acumulada i la incidència acumulada són numèricament similars. En molts llibre d'epidemiologia (p. ex.,) no es diferencia entre aquestes dos mesures, ja que s'assumeix que el risc d'emmalaltir és petit. Les mesures d'incidència més utilitzades són la probabilitat acumulada, l'oportunitat d'incidència i la taxa d'incidència. El numerador és el mateix en les tres: el nombre de casos incidents durant el període d'estudi. Difereixen en el denominador. Per la probabilitat acumulada és el nombre de persones a risc a l'inici de l'estudi, per l'oportunitat d'incidència es el nombre de persones a risc al final i per la taxa són les persones a risc durant l'estudi. Mesures de prevalença[modifica] Quantifiquen els casos de malaltia existents (independentment de si són malalts nous o fa tems que presenten la malaltia d'interès) en una població en un moment determinat o durant un període. S'utilitza l'oportunitat d'exposició que quantifica la fracció de la població que hi ha estat exposada. S'estima amb la raó del nombre de persones exposades respecte al de no exposades. ↑ Greenberg, Raymond; Daniels, Stephen R; Flanders, W. Dana [et al]. Medical Epidemiology. 3a ed.. New York: McGraw-Hill Medical, 2000. Obtingut de «https://ca.wikipedia.org/w/index.php?title=Mesures_de_freqüència_(epidemiologia)&oldid=16826405» La pàgina va ser modificada per darrera vegada el 22 abr 2016 a les 12:03.


Botànica sistemàtica - Viquipèdia, l'enciclopèdia lliure La botànica sistemàtica és la ciència que s'ocupa d'establir relacions de parentiu entre les plantes a partir dels seus caràcters (per exemple morfologia, anatomia, fisiologia, estructura de l'ADN, etc.). La disciplina comprèn a la Taxonomia (que ordena les plantes en un sistema de classificació de les plantes), la filogènia i l'evolució dels organismes vegetals. La sistemàtica moderna no només es basa en la morfologia externa del vegetal, també considera la constitució anatòmica, els seus caràcters genètics, la seva ecologia, la seva àrea de dispersió, els seus avantpassats,... per intentar formar un sistema d'acord amb les afinitats veritables de les plantes, és a dir, el grau de parentiu que hi ha entre els diversos grups de plantes. Quan només es consideren els vegetals vius en l'actualitat, la botànica sistemàtica actual no es diferencia gaire de la d'abans, ja que, en aquesta última, no es consideraven les restes fòssils i empremtes, que eren objecte de la fitopaleontologia. Les tendències sistemàtiques actuals integren la fitopaleontologia per tal d'agrupar les plantes segons les seves veritables afinitats. Ara per ara els botànics sistemàtics es divideixen en dues tendències principals, per una banda estan els que segueixen emprant els mètodes tradicionals de classificació biològica, mentre que d'altra banda hi ha els mètodes cladistes. A Wikimedia Commons hi ha contingut multimèdia relatiu a: Botànica sistemàtica Obtingut de «https://ca.wikipedia.org/w/index.php?title=Botànica_sistemàtica&oldid=30130328» La pàgina va ser modificada per darrera vegada el 1 maig 2022 a les 12:52.


Deltebre inicia les obres de la nova sala d’exposicions - Canal 21 Deltebre inicia les obres de la nova sala d’exposicions Deltebre ha iniciat els treballs per adequar la nova sala d’exposicions. Es tracta d’un espai de més de 400 metres quadrats, en dos plantes. En el marc d’una visita d’obres, l’alcalde de Deltebre, Lluís Soler, ha destacat que aquest nou espai permetrà complementar el Centre Cultural del Delta donant cabuda en un mateix entorn a la biblioteca Delta de l’Ebre, la plaça Marina Oriol i l’espai expositiu. El nom del nou centre d’exposicions sorgirà d’un procés de participació ciutadana. La regidora de Foment Cultural, Igualtat i Gènere, Anna Giménez, ha afirmat que aquest era un espai reivindicat per la ciutadania que permetrà projectar els artistes del municipi. La primera fase de les obres per a l’adequació de l’espai està previst que finalitzi durant els primers mesos de l’any 2020. Posteriorment es duran a terme els treballs per a equipar l’espai expositiu. El cost de les obres, al voltant dels 150.000 euros, està sufragat pel departament de Cultura de la Generalitat. Tags: Anna GiménezBaix EbreCulturaDeltebreLluís Soler La Guàrdia Civil intervé més de 400 quilos de cranc blau a Deltebre Els #Destacats de Josep Baubí del 6 de novembre del 2019 Alcanar i la Plataforma del Sénia volen ser part interessada en el segellat del Castor El govern de Móra d’Ebre fa marxa enrere i minora l’increment d’impostos i taxes


ELS XIQUETS de LLERS: els espais plens d'infants els espais plens d'infants La setmana passada us vam presentar els espais sense infants. Tots els materials preparats i col.locats per despertar curiositats i aprenentatges. Ara us volem mostrar els espais amb els infants i us explicarem algunes de les seves experiències. Aquesta vegada comencem per la sala vermella: Al racó dels cotxes l'hem disposat amb diferents desnivells per tal que els infants puguin transportar i explorar les diferents alçades tot conduint els automòbils. Les diferents parts permeten enfilar-se i descobrir el propi moviment i el moviment que vol fer amb altres objectes. També hem vist que han explorat com cauen i fan un soroll molt peculiar cadascun dels vehicles. Per la més petita de la casa hi tenim preparat una estona i unes paneres amb pilotes toves i dures i amb objectes sonors. Aquests dies d'adaptació els objectes que produeixen algun so ens ajuden a captar la seva atenció. Però també li agrada molt els materials i objectes de la granja !!! els cavalls i el tractor són dos dels objectes que més li criden l'atenció. El cavall li ofereix formes i tot cantant cançons i fent onomatopeies!!! va prenen significats. El tractor l'observa i el manipula amb entusiasme per la seva grandària i el moviment de les rodes. i els contes que acompanyen el racó de la granja ens ofereixen espais d'interacció plens de significats. Que es van reforçant a mesura que observem les seves reaccions. Alguns infants observen com amaguem els porquets dins el coco. i així amb altres jocs de "cucut-tat" ajudem a entendre que els objectes hi són però que s'amaguen!! que les coses se'n van, però tornen, que les famílies marxen, però tornen. Per als més petits aquesta estructura amb cortines també serveix per fer aquesta mena de jocs. Però per als més grans de la casa, aquest dia era un tren ple de viatgers. i s'enfilaven, s'amagaven, s'acomiadaven, s'observaven, s'imiten... L'espai dels sofàs, més destinat a les famílies durant les entrades i sortides; en les primeres entrevistes; per les xerrades informals; pels jocs de falda... també s'hi donen jocs d'amagar i observar què fan els companys i companyes a la sala. Un dels racons que més ens agrada és el dels contes!!! és un espai on poder seure a explicar un conte, on la mestra ens els pot explicar. On els podem fullejar. Per les mestres també és un espai molt agradable on poder acompanyar i escoltar les primeres descobertes, les primeres paraules... La cuineta és un altre dels espais de la sala. Els infants hi poden trobar diferents objectes de la vida quotidiana i amb ells preparar exquisits menjars.... ooooo... fer-ne una bateria musical!!! A la taula blava hi tenim material divers. Que potenciï que els infants el trobin i n'explorin les propietats. Avui una de les nenes observava a través del tub mentre l'altre infants es parava a explorar els fils grocs de la corda. Hi ha cordes que no volen tocar per la seva textura, hi ha cordes que produeixen pessigolles, n'hi ha que s'amaguen dins el tub. n'hi ha que són rígides i no es dobleguen... I és per la sala vermella que normalment sortim al jardí!!! .... Però el jardí i altres espais us els reservem per la setmana que ve!!! Etiquetes de comentaris: Espais , Joc lliure


Novetats de la Fundació Ulls del món 4rt trimestre 2017 La Felipa va perdre la visió fins al punt d'haver de deixar el forn on treballava perquè era molt perillós. Pensava que les cataractes eren cosa de l'edat i no tindrien solució. Però no va ser així. Vam poder operar-la en la nostra campanya de cirurgia de Tarija (Bolívia) i el primer que va dir en treure-li el protector ocular va ser: "¡Veo clarito!". Descobreix la seva història en aquest enllaç: http://ow.ly/8PQW30jhFLD Ulls del món aposta per integrar la perspectiva de gènere en totes les fases i àmbits d'actuació Ajudem a les dones bolivianes a millorar la seva qualitat de vida Ulleres pels nens i les nenes de l'orfenat d'Inhambane En Queco ha col·laborat en més d'una ocasió en accions solidàries, raó per la qual, quan Ulls del món li va proposar ser el presentador del sopar solidari, ‘La Nit dels Ulls del món’, va acceptar ràpidament. La companyia Ferrovial, a través del seu programa "Juntos sumamos", ha donat 11.402 € al nostre projecte de Mali per a realitzar una campanya de revisions oftalmològiques a 5.500 nens i nenes i d'aquesta manera millorar la prevenció i el tractament de la ceguera evitable infantil: http://ow.ly/A30o30jhHc7 Gràcies per ajudar-nos a procurar-los un futur sense ombres.


El Càntut posarà el punt final a la tercera edició aquest diumenge 18 de novembre amb les actuacions de la Cobla Catalana dels Sons Essencials, Balkan Paradise Orchestra, Arnau Tordera i Magí Canyelles i el Vermut cantat. A causa de la previsió meteorològica, algunes activitats previstes a l'aire lliure s'han canviat d'ubicació. L’última jornada de festival començarà de matí amb la Cobla Catalana dels Sons Essencials (11 h, Sala Centre Recreatiu, gratuït, aforament limitat). La formació presentarà a les comarques gironines del seu darrer disc, Si són flors, floriran (Discmedi, 2018), un àlbum sobre la terra, l’amor, el compromís i l’actualitat. Una formació que, jugant amb els codis de la tradició oral, la mediterraneïtat i alguns aspectes del jazz, ens acosten al contrapàs, la sardana, la jota i el ball pla. A continuació, el Vermut cantat, previst a la plaça de la Coma, es traslladarà al Bar Centre Recreatiu. Es tracta d’una proposta especialment ideada espercialment per al Càntut, que es va iniciar l’any passat i va obtenir una molt bona acollida (13 h, gratuït). Gemma Pla i Àlex Carrera seran els encarregats de dinamitzar l’activitat i proposaran cançons conegudes als assistents amb l’objectiu que deixin la vergonya i els acompanyin a cantar. A la tarda, es podrà veure per primer cop en terres gironines l’espectacle Les cançons seran sempre nostres, d’Arnau Tordera i Magí Canyelles, una proposta guanyadora del premi Teresa Rebull al millor projecte de producció musical en Cultura Popular i Tradicional (17:30 h, Sala Centre Recreatiu, 10 €/13 €). Tancarà el festival el concert de Balkan Paradise Orchestra, una formació de vent i percussió formada el 2015 que presentarà K’ataka (Microscopi, 2018), el seu últim treball (19 h, gratuït). Guanyadores de la darrera edició del Concurs Sons de la Mediterrània, les components de la BPO mesclen gèneres musicals per oferir noves sonoritats i donar nous aires a les fanfàrries del país. El concert, previst a la plaça de la Coma, tindrà lloc al Bar Centre Recreatiu.


Ciberatacants han instal·lat software de vigilància israelià en mòbils a través de trucades de veu BarcelonaEls responsables de WhatsApp han confirmat que "un nombre determinat" dels seus usuaris han estat espiats a través de l'aplicació. A través de trucades de veu, "ciberactors avançats" haurien aprofitat una fallada de seguretat per instal·lar un programa de vigilància dissenyat a Israel en telèfons mòbils i altres dispositius. Segons reconeix la companyia, WhatsApp va descobrir a principis de maig que els ciberatacants havien instal·lat els programes d'espionatge en dispositius iPhone i Android a través de trucades de veu. El software s'instal·la encara que l'usuari no respongui a la trucada, que tampoc no queda registrada: n'hi ha prou que el telèfon estigui connectat. La companyia assegura que dilluns, després de tot el cap de setmana treballant intensivament a les seus de San Francisco i de Londres, els seus enginyers van desenvolupar una actualització per resoldre el problema, que els usuaris s'han d'instal·lar. Segons informa el 'Financial Times', els responsables de l'aplicació de missatgeria no han pogut determinar quants dels seus 1.500 milions d'usuaris han estat espiats. Diumenge, mentre els enginyers de la companyia intentaven tapar el forat de seguretat, un bufet d'advocats especialitzat en drets humans va patir un ciberatac que podria haver-se fet amb el mateix sistema. NSO: espionatge privat israelià WhatsApp assegura que el ciberatac "té totes les característiques d'una empresa privada coneguda perquè treballa amb governs per controlar el sistema operatiu dels mòbils". Es refereix a l'empresa israeliana NSO Group, que ha desenvolupat Pegasus, un programa que pot engegar remotament el micròfon o la càmera d'un dispositiu, revisar els correus electrònics i els missatges i controlar les dades de localització. L'empresa de seguretat ofereix els seus productes a governs i serveis d'espionatge "per combatre el terrorisme i la delinqüència". Fa uns anys, defensors dels drets humans al Pròxim Orient van rebre missatges de text a WhatsApp amb enllaços que descarregaven el Pegasus als seus mòbils. "Hem informat algunes organitzacions de drets humans per compartir la informació i treballarem plegats per comunicar-ho a la societat civil", aclareix la companyia de missatgeria, que també s'ha posat en contacte amb el departament de Justícia dels Estats Units, segons informa el 'Financial Times'. Per la seva banda, NSO Group es limita a afirmar que estan investigant el cas. L'advocat britànic que ha denunciat el ciberatac, i que demana no ser identificat, estava treballant amb un grup de periodistes mexicans i un dissident saudita refugiat al Canadà, i s'ha querellat contra NSO a Israel, al·legant que la companyia és responsable dels abusos que puguin cometre els seus clients amb els seus productes. Segons John Scott Railton, de la Universitat de Toronto, el mòbil de l'advocat va ser objecte del ciberatac, però va fallar gràcies a les mesures que durant els últims dies ha desenvolupat WhatsApp. "És decebedor, però no ens sorprèn que els nostres equips hagin estat atacats amb la mateixa tecnologia que estem denunciant", va dir al febrer Alaa Mahaje, un advocat de Jerusalem que representa ciutadans mexicans i saudites. Dijous NSO s'enfrontarà en un judici amb Amnistia Internacional, que va identificar un intent de ciberatac al telèfon d'un dels seus investigadors que assessora un grup de ciutadans israelians contra NSO. Reclamen que el software de l'empresa no es pugui exportar a governs que violen els drets humans i que l'utilitzen per perseguir activistes. ciberatac Israel WhatsApp


Junts per Cambrils aposta per ubicar a l’edifici de\tl’auditori un Centre Gastronòmic El centre s'ubicaria al lateral del Teatre-Auditori, que ja tenia previst inicialment el servei de bar/restaurant Imatge virtual del futur Teatre-Auditori de Cambrils CEDIDA Divendres, 24 Mai 2019 08:52 L’equip de treball de Junts per Cambrils ha considerat desprès de les diverses reunions mantingudes amb veïns, comerciants de la població i experts en matèria d’urbanisme i equipaments, posar en el focus d’atenció l’equipament del Teatre-Auditori de Cambrils, actualment en desús. Junts per Cambrils i el seu cap de llista Lluís Abella, aposten perquè aquesta nova fase de l'auditori sigui un Centre Gastronòmic. La formació argumenta que l'essència de Cambrils aquests últims anys ha estat el gran potencial turístic i gastronòmic que ofereix aquesta població, actualment en creixement. Per tal de donar el prestigi que Cambrils mereix, Junts per Cambrils aposta per activar un dels laterals del edifici del Teatre-Auditori com a Centre Gastronòmic. L’equipament inicialment ja preveia el servei de Bar/Restaurant, en el Teatre-Auditori i, per tant, havent estudiat la proposta amb un equip tècnic consideren viable la opció a un any vista de poder tenir aquest centre obert a la població. El Centre Gastronòmic El centre gastronòmic es un equipament que permet oferir a la població presentacions de productes locals, prestacions i demostracions de cuiners locals, obrir de forma periòdica el potencial del alumnes de l’escola d’hostaleria a la població, un espai on compartir experiències de cuina i productes gastronòmic per part de la nostra restauració local. Aquest espai en la planta superior es presenta com una planta amb un us polivalent principalment destinat a presentacions gastronòmiques, per tal de potenciar el que l’equip de Junts per Cambrils ha fet en el passat, que ha sigut crear l’escola d’hostaleria i potenciar nivell cultural i turístic la població de Cambrils. A la planta baixa d’aquest equipament s'hi ubicaria un espai de restauració on poder realitzar les preparacions culinàries dotades d’un espai públic plaça, i per últim en la part inferior planta menys 1, es vol destinar a un espai museístic i cultural del món marítim. Junts per Cambrils creu que aquesta proposta és totalment compatible amb l’equipament del Teatre-Auditori i assumible per la població de Cambrils, ja que, una vegada acabada aquesta fase gairebé el 25% de l’equipament estaria finalitzat.


El Ple de l’Ajuntament de Rubí reclama que es revaloritzin les pensions d'acord amb la previsió d'inflació prevista per al 2018 - Ajuntament de Rubí El Ple de l’Ajuntament de Rubí reclama que es revaloritzin les pensions d'acord amb la previsió d'inflació prevista per al 2018 El Ple de l’Ajuntament de Rubí reclama que es revaloritzin les pensions d'acord amb la previsió d'inflació prevista per al 2018 L’adhesió a la vaga del proper 8 de març per reivindicar els drets de les dones ha estat un altre dels acords de la sessió d’aquest dijous https://www.rubi.cat/ca/actualitat/noticies/el-ple-de-l2019ajuntament-de-rubi-reclama-que-es-revaloritzin-les-pensions-dacord-amb-la-previsio-dinflacio-prevista-per-al-2018 https://www.rubi.cat/ca/actualitat/noticies/el-ple-de-l2019ajuntament-de-rubi-reclama-que-es-revaloritzin-les-pensions-dacord-amb-la-previsio-dinflacio-prevista-per-al-2018/@@images/image/preview L’adhesió a la vaga del proper 8 de març per reivindicar els drets de les dones ha estat un altre dels acords de la sessió d’aquest dijous El Ple ordinari del mes de febrer ha tingut lloc aquest dijous a la tarda El Ple ordinari del mes de febrer ha aprovat la moció presentada pel Partit dels Socialistes de Catalunya (PSC) i Iniciativa per Catalunya Verds (ICV) per a la garantia de suficiència de la revalorització de les pensions per a l’any 2018. El text ha rebut el suport de l’equip de govern i dels ecosocialistes, a banda del Partit Demòcrata Europeu de Catalunya (PDECAT), Veïns per Rubí (VR) i els regidors no adscrits José Manuel Mateo i María Dolores Marín; les abstencions d’Esquerra Republicana de Catalunya (ERC), l’Alternativa d’Unitat Popular (AUP) i Ciutadans-Partido de la Ciudadanía (C’s) i els vots contraris del Partit Popular (PP). Les pensions públiques constitueixen la principal font d'ingressos de més de nou milions de pensionistes i de les seves famílies. Però des del 2009 han vist limitada la seva revalorització, primer amb mesures anuals que els van fer perdre poder adquisitiu i posteriorment amb una reforma integral del sistema de revalorització que va trencar unilateralment, segons els redactors de la moció, el Pacte de Toledo. A més, diferents factors han contribuït a situar el sistema de Seguretat Social en dèficit, molt abans del previst. Així, s’ha acordat exigir al govern de l’Estat la derogació de la Llei 23/2013, de 23 de desembre, reguladora del Factor de Sostenibilitat i de l'índex de revalorització del Sistema de Pensions de la Seguretat Social; i revaloritzar les pensions d'acord amb la previsió d'inflació prevista per al 2018, no inferior al 1,5%. La moció també contempla garantir la sostenibilitat del sistema de pensions amb la introducció progressiva de finançament per via impositiva en el cas que sigui necessari i reiterar la petició de derogar diversos reials decrets-llei que han rebaixat els salaris empobrint les classes treballadores, han abaratit l’acomiadament indefinit i han facilitat els acomiadaments col·lectius, destruint ocupació al sector públic i privat. PSC, ERC i ICV han acordat un text unitari per donar suport a la vaga feminista convocada el 8 de març. Tots els grups hi han votat a favor, excepte C’s, que s’ha abstingut, i el PP, que hi ha votat en contra. Entre d’altres, s’ha aprovat actualitzar el Pla municipal per a la igualtat de gènere, amb un procés que inclogui la participació de la ciutadania; organitzar una jornada d’abast comarcal sobre economia feminista a la tardor; continuar treballant amb les empreses del municipi per l’elaboració de plans d’igualtat, així com seguir treballant per la prevenció de qualsevol tipus de discriminació cap a les dones, i tenir la perspectiva de gènere com a eix central de les actuacions de l’Ajuntament. També en matèria de polítiques d’igualtat, l’AUP ha presentat una moció per la constitució d’un observatori municipal per la igualtat de gènere que vetlli per preservar i fomentar les bones pràctiques a l’Ajuntament de Rubí en matèria d’igualtat de gènere. La proposta ha rebut els vots afirmatius d’ERC, l’AUP, ICV, el PDECAT i VR. Els dos regidors no adscrits José Manuel Mateo i María Dolores Marín s’han abstingut i l’equip de govern, C’s i el PP hi han votat en contra. Com sempre, abans d’iniciar-se el Ple, s’ha fet un minut de silenci en record de les darreres víctimes de violència de gènere a l’Estat: Ma Pilar Cabrerizo, de 57 anys, assassinada a Granada; i Ma Adela Fortes, de 44 anys, morta a Màlaga. D’altra banda, la Junta de Portaveus ha consensuat un text que vol garantir el servei postal universal a tot el terme municipal. L’objectiu és que la «Sociedad Estatal Correos y Telégrafos, Sociedad Anónima» presti aquest servei a la urbanització de Sant Muç i que, a més, solucioni les carències en el servei de paqueteria en altres urbanitzacions de la ciutat. Tots els grups també han donat llum verda a la moció dels dos regidors no adscrits José Manuel Mateo i María Dolores Marín, amb esmenes de l’AUP, per fomentar la presència d'intèrprets de llenguatge de signes en actes públics. Entre els acords adoptats destaca que l'Ajuntament incorpori de forma gradual intèrprets de la llengua de signes per a actes de caràcter públic, així com treballadors socials especialitzats en l'àmbit de les persones sordes, amb discapacitat auditiva i sord-cegues; i instar la regidoria de Serveis Socials a dur a terme una diagnosi actualitzada del nombre de persones amb discapacitat auditiva a Rubí. PSC i PDECAT també han vist com tirava endavant la moció per la redacció d'un pla d'usos que impulsi i dinamitzi els espais buits del Mercat Municipal. Tots els grups han aprovat el text, excepte C’s i l’AUP, que s’han abstingut. Després de les obres de remodelació del Mercat, que van finalitzar l’any 2010, els paradistes han realitzat un seguit de canvis d’ubicacions per tal de concentrar totes les parades i habilitar un espai per a la futura instal·lació d’un operador comercial que en complementi i reforci l’oferta. Amb l’aprovació de la moció s’ha acordat reprendre les convocatòries de la Comissió de Seguiment del Mercat Municipal, que va celebrar la seva última sessió l’octubre del 2015, i realitzar un pla d’usos de l’equipament que ampliï la qualificació d’activitats permeses als locals actualment en desús. També s’ha decidit que es realitzin les licitacions per tal de donar sortida a aquests espais. En aquest sentit, cal recordar que el projecte per incorporar un operador privat al Mercat s’aprovarà en Junta de Govern Local el pròxim 28 de febrer. En la sessió d’aquest dijous també s’ha donat llum verda al text de C’s per resoldre els problemes de soroll a Can Fatjó, la zona habitada del tram de la C-1413 al seu pas per Rubí i l’avinguda de l’Estatut i donar suport al veïnat en les accions que decideixin emprendre. Tots els grups han donat suport a la proposta, excepte el PDECAT, que s’ha abstingut. També ha prosperat per unanimitat la moció formulada per l’AUP per la redacció d’unes ordenances municipals que estableixin la normativa per assolir una imatge de conjunt a la ciutat i un paisatge urbà de qualitat. Les ordenances es començaran a treballar ara i se’n presentarà un primer esborrany abans de l’estiu. L’esport ha estat un altre dels temes tractats al Ple d’aquest dijous, en format tant de moció com a la part resolutiva de la sessió. D’una banda, s’han aprovat per unanimitat i de manera inicial les Bases reguladores de les subvencions per a la pràctica de l'esport federat, les activitats esportives d'inclusió i la pràctica esportiva extraescolar vinculada als jocs esportius escolars dels menors d'edat del municipi de Rubí. I de l’altra, ha tirat endavant la moció presentada pel PDECAT sobre el programa “Esport per a tothom” per garantir-ne una millor gestió econòmica en benefici de les famílies i clubs esportius de la ciutat. El text ha comptat amb el suport de tots els regidors, excepte els no adscrits José Manuel Mateo i María Dolores Marín. Entre d’altres, s’ha acordat garantir les partides pressupostàries necessàries per a executar el programa, de tal manera que les beques es paguin en la seva totalitat; i de cara a les següents temporades, obrir les convocatòries amb prou antelació per a confirmar els atorgaments abans de l’inici de les temporades esportives, entre d’altres. El Ple també ha aprovat una moció de caràcter polític, presentada per ICV i el PDECAT, en defensa de l’escola catalana i del model d’immersió lingüística. Totes les formacions han donat el vist-i-plau al text, excepte C’s, el PP i els dos regidors no adscrits José Manuel Mateo i María Dolores Marín. Entre d’altres, la moció afirma que el sistema educatiu català és un exemple de llibertat, convivència, democràcia i plurilingüisme que ens ha de permetre treballar per la igualtat, l’èxit educatiu i la formació de persones critiques, lliures i autònomes. L’escola catalana és i ha estat una eina de cohesió i promoció social indispensable a Catalunya. Un altre dels acords assolits és reconèixer la llengua catalana com a llengua vehicular de Catalunya i refermar el compromís amb el model d’èxit d’escola en català. La moció també agraeix la tasca dels mestres i rebutja novament els atacs per part del govern del Partit Popular cap a la immersió lingüística, entre d’altres. Durant el debat, s’ha acordat introduir un nou acord a la moció: que l’Ajuntament s’adhereixi al manifest de “Som escola”. En canvi, la moció d’ERC i el PDECAT per la llibertat de les preses i presos polítics ha estat rebutjada després d’un intens debat. Ha estat necessari el vot de qualitat de l’alcaldessa per desfer l’empat en la votació: ERC, l’AUP, ICV, el PDECAT i el regidor no adscrit Sergi Garcia han votat a favor de la moció; VR s’ha abstingut, i el PSC, C’s, el PP i els regidors no adscrits José Manuel Mateo i María Dolores Marín hi han votat en contra. Finalment, ERC ha retirat la moció que presentava sobre l’obertura de sales nocturnes descentralitzades en període d’exàmens a instància de diversos grups, amb la voluntat de treballar conjuntament la proposta. A la part resolutiva, el Ple ha aprovat el Pla Director de Cooperació per al Desenvolupament (PDCD) de Rubí per al període 2018-2020 amb les úniques abstencions dels dos regidors no adscrits José Manuel Mateo i María Dolores Marín. El Pla Director aposta per l’Educació per al Desenvolupament amb l’objectiu de consolidar la tasca de foment de valors solidaris i de convivència, i també pretén promoure la cooperació tècnica directa de l’Ajuntament amb altres administracions municipals de països empobrits com una manera de valoritzar el coneixement de Rubí en l’àmbit de l’eficiència energètica. Igualment, el document presenta una sèrie d’accions comunicatives per tal de facilitar el coneixement i, per tant, la comprensió ciutadana de la política de cooperació municipal. Aquesta és una qüestió que preocupa els rubinencs i les rubinenques. Arran de l’enquesta ciutadana realitzada a principis de 2017, el 88,1% de la ciutadania de Rubí va manifestar la seva inquietud per la situació dels països del Tercer Món, i un 85,4% aprovava que l’Ajuntament destinés una part del seu pressupost a cooperació al desenvolupament. Aquest dijous també s’ha donat compte del decret d’Alcaldia d’aprovació del pressupost prorrogat de l’Ajuntament de Rubí per a l’exercici 2018, atesa la impossibilitat, abans del 31 de desembre de 2017, de complir els tràmits necessaris perquè els comptes municipals entressin en vigor el dia 1 de gener de 2018. També s’ha donat llum verda a sol·licitar la documentació requerida a l’empresa MULTISERVEIS NDAVANT SL, que ha presentat l’oferta econòmicament més avantatjosa en la licitació del contracte del servei de neteja de col·legis públics i dependències municipals. Per últim, també s’han designat noves representants de l'Ajuntament de Rubí als consells escolars de diversos centres educatius de la ciutat, entre d’altres.


Villa Pala Negombo Sri Lanka - Ofertes d'hotels amb els MILLORS DESCOMPTES EN LÍNIA No 89, Palagaturai East, Behind St. Anne's Church, Kochchikade, Carretera Platja de Negombo, Negombo, Sri Lanka, 11512 Situat a l'encantadora àrea de Carretera Platja de Negombo, Villa Pala gaudeix d'una posició excepcional a la compres, els restaurants, les platges de Negombo. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Villa Pala també ofereix moltes instal.lacions per enriquir la seva estada a Negombo. Per a la comoditat i comfort dels seus clients, l'hotel ofereix recepció 24 hores, magatzem d'equipatge, servei d'habitacions, transport hotel/aeroport, servei de cangur. A més, totes les habitacions ofereixen una gran varietat de comoditats com ara aire condicionat, servei de despertador, escriptori, mini bar, balcó/terrassa per satisfer els clients més exigents. Les instal.lacions d'oci de l'hotel, que inclouen parc infantil, jardí estan dissenyades per escapar i relaxar-se. Sigui quin sigui el motiu del seu viatge, Villa Pala és una selecció idònia per a la vostra estada a Negombo.


Mrs. Dalloway + Taller ‘Virginia LLOP i les flors’ - Teatre Barcelona Si t’agrada el teatre i ets pare o mare amb criatures petites, ara també podeu venir junts al TNC! Mentre els adults assisteixen a la funció, els més menuts gaudiran d’una activitat lúdica relacionada amb el teatre al TNC mateix. Una manera diferent per introduir els infants a les arts escèniques i compartir en família l’experiència d’anar al teatre. L’activitat lúdica per a infants, creada pel Programa educatiu i social del TNC, la desenvolupen monitors especialitzats i està vinculada a l’espectacle que els pares i mares estan veient (places limitades). Si vols gaudir d’aquest espectacle i de l’activitat per als infants, clica el botó de compra, selecciona el dia de la funció, després selecciona les localitats dels adults que vindreu a l’espectacle i, per últim, indica quants infants faran l’activitat. Un cop realitzada la compra, rebràs un correu amb un formulari que hauràs d’omplir amb el nom, els cognoms, l’edat dels infants i les dades de contacte del pare, la mare o tutor. Sobre el taller i l'espectacle 22 i 29 de desembre De 17.45 a 19.35 h (mateixa durada de l’espectacle) Vestíbul superior (accés per les escales mecàniques o per l’ascensor panoràmic del vestíbul principal) De 6 a 11 anysEns aproparem a la figura de l’autora de Mrs. Dalloway a partir de la narració de Virginia LLOP i un àlbum il·lustrat de Kyo Maclear i Isabelle Arsenault que ens explica la bonica relació entre Virginia Woolf i la seva germana pintora Vanessa.La germana de la Vanessa, la Virginia, s’ha despertat de molt mal humor. Malgrat que la Vanessa fa tot el possible per animar-la, res no funciona. La Virginia li parla d’un lloc imaginari i perfecte anomenat Bloomsberry. La Vanessa decideix convertir les parets de la seva habitació en aquest indret magnífic i dibuixa un jardí preciós, que serà l’espai on la seva germana trobarà una mica de pau. És coneguda l’admiració que Virginia Woolf tenia per les flors, com també la que sentia una de les seves protagonistes, la Mrs. Dalloway. Us proposem acabar el taller elaborant corones i ornaments de flors. Retallarem i enganxarem diferents tipus de paper per crear les nostres peces florals. 22 i 29 de desembre (funcions amb activitat per a infants) De 18 h a 19.35 h Sala GranBlanca Portillo protagonitza una de les obres mestres de Virginia Woolf. L’autora fa un recorregut de 24 hores en la vida de la Clarissa Dalloway, des que es lleva de bon matí i comença a preparar una festa per al seu marit, fins a l’inici de la festa al vespre. Un recorregut marcat per les hores que toca la campana del rellotge del Big Ben, pel temps que va passant i que porta la Clarissa a anar endavant i endarrere en el temps de la seva vida.


La Papallona del Boix s'estén per tot el Ripollès - Ripollès Digital La Papallona del Boix s'estén per tot el Ripollès La plaga d'aquesta nova espècie invasora no té efectes nocius pels humans, segons el departament d'Agricultura Dimarts, 25 de setembre de 2018 a les 10:34h La Papallona del Boix és ben present a la Vall de Camprodon | Boi El Ripollès compta amb una nova espècie invasora. Es tracta de la Papallona del Boix. Així ho ha confirmat el departament d’Agricultura, que ha afegit que en els últimes setmanes s’ha estès de manera molt ràpida per tots els municipis de la comarca. Ha entrat aquest any a casa nostra procedent de la Garrotxa per punts com Santigosa o la Vall del Bac. Ara bé, els seus responsables fan una crida a la tranquil·litat perquè afirmen que no té efectes negatius en la salut dels humans com si pot ser en el cas de la processionària. L’aliment principal d’aquesta espècie són les fulles dels boixos, sobretot en l’estadi d’oruga. De moment, aquest tipus d’arbust té prou capacitat per regenerar-se i per tant, de garantir-se la supervivència. Així ho afirma la Marta Domènech, enginyera forestal de la Generalitat al Ripollès. Domènech es mostra pessimista i creu que no serà possible eradicar la Papallona del Boix en l’àmbit forestal. Només depredadors natural com ocells o paràsits concrets en podrien regular el nombre de manera efectiva sense malmetre res més. S’està estudiant amb deteniment el comportament d’aquesta plaga. La Papallona del Boix és originària del continent asiàtic i els primers exemplars es van detectar a Besalú el 2014. És un nou exemple de com la globlalització ha obert vies d’entrada d’espècies foranies a ecosistemes aliens. Ara mateix, és present a diversos punts del territori català.


Adjunto l'article en versió llarga que em publicarà "La Premsa del Baix" aquesta setmana No ens val canviar un rei per un altre. L'abdicació de Joan Carles de Borbó és una oportunitat per obrir una etapa nova i canviar les coses profundament. Coronar Felip VI sense més és un error històric. Esperarem 40 anys més per plantejar-nos si volem Monarquia o República? Mai podrem votar al cap de l’Estat? És innegable que avui cal un nou procés constituent, una reforma profunda de les regles del joc polític, basat en major participació ciutadana i més democràcia. Per això podríem haver aprofitat per decidir ara el model d’Estat que volem i com volem que funcionin els governs que prenen decisions que ens afecten. La majoria de la gent del Baix Llobregat no vàrem votar la Constitució del 78 perquè no teníem edat, i per això no acceptem que el relleu sigui amb una Llei Orgànica aprovada gràcies a la majoria absoluta del PP, i el suport del PSOE, UPyD. En les mocions que estem portant als Ajuntaments de la comarca (Prat, St Joan,...), i que estem aprovant amb suports de regidors del PSC, manifestem que des del compromís amb els ideals de justícia, llibertat, igualtat i fraternitat, hereus i hereves del llegat social, cultural i emancipador de la II República, no acceptem un relleu automàtic mitjançant una Llei orgànica sense obrir l’oportunitat democràtica de consultar la ciutadania i debatre i decidir sobre el model d’estat. Alhora que "ens reafirmem en la necessària continuïtat del procés de consulta sobre el futur polític de Catalunya", volem que s'obri una oportunitat per començar una nova etapa i canviar per millorar. Reclamem a l’Estat espanyol que impulsi un procés constituent per a plantejar la República i un altre model d’Estat utilitzant tots els mecanismes que preveu la Constitució Espanyola. Volem decidir, i no esperarem 40 anys! No tenim por. Referèndum Ara! baix llobregat democràcia lapremsadelbaix monarquia


L'Oficina de Turisme de Lleida atén més de mil visites durant el pont festiu - 7accents L'Oficina de Turisme de Lleida atén més de mil visites durant el pont festiu La xifra representa un 16,4% més que l'any passat Lleida 11.12.2016 16.30 h Un centenar de persones han gaudit durant aquests dies de la història del Castell Templer. (Foto: Ajuntament de Lleida) L'Oficina de Turisme de Lleida ha atès 1.008 visitants durant el macropont de la Constitució i la Puríssima, des del 3 de desembre fins aquest diumenge. Segons informa la Paeria, el nombre de turistes respecte de l'any passat s'ha incrementat en 142, la qual cosa significa un augment percentual del 16,4%. L'afluència més gran de visitants s'ha concentrat a la segona part del pont, el de la Puríssima. Divendres 9 de desembre va ser el dia amb més visites, 158, seguit de dissabte dia 10, amb 150. Els turistes procedien majoritàriament de l'entorn de Barcelona. També destaquen els originaris del País Valencià i, a més distància, de Madrid, Aragó i el País Basc. El perfil de visitants que han passat per l'Oficina de Turisme són principalment famílies, que s'interessen per conèixer el patrimoni de la ciutat i que també aprofiten per degustar la gastronomia de Lleida. D'altra banda, durant aquest dies s'han organitzat diferents visites guiades al Castell Templer de Gardeny que han atret un centenar de persones. Diumenge 4 i dijous 8 de desembre unes quaranta persones van assistir a la visita històrica "La poderosa comanda de Gardeny", mentre que dimarts 6 i diumenge 11 cinquanta persones van participar en la visita guiada "Templer per un dia".